Eva Kjer Hansen (V), 2004-01-14:
I Venstre bakker vi stærkt op om det frivillige arbejde.
Det engagement, der bliver udvist fra de frivilliges side, er uvurderligt for det danske samfund.
Den ældre får en besøgsven; voldsramte kvinder kan søge hjælp og beskyttelse på krisecentre; narkomaner får et værested; børn har nogle voksne at spørge til råds.
Listen over de mange tiltag er lang og mangfoldig.
Det er en glæde at kunne hjælpe andre.
Den frivillige indsats er et betydningsfuldt supplement til det offentliges ydelser.
Det er myndighedernes pligt at sikre de basale ydelser.
Men derudover er der megen værdi i den omsorg, interesse og bekymren sig-om, der ligger i den hjælpende hånd fra den frivillige.
Vi skal være opmærksomme på, at de frivillige netop er der, fordi der er nogle, der har brug for hjælp, fordi der er en opgave, der skal løses, og så er de der, fordi det er frivilligt.
Jeg er ikke så bekymret for, hvem der tager initiativet til en frivillig indsats.
Den frivillige skal nok kunne sige til og fra i forhold til, hvad han eller hun finder er acceptabelt.
For Venstre er det vigtigt, at vi gør det så nemt som muligt at være frivillig.
Vi skal ikke blokere, men netop skabe plads til, motivere og opmuntre til, at flere ønsker at bidrage gennem det frivillige arbejde.
Regeringen har da også taget flere initiativer.
Socialministeren nævnte handleplanen »Det fælles ansvar«, der har meget fokus på netop de frivillige organisationers indsats, idékataloget, der er udsendt, og de regionale møder, der følges op.
Men også på andre områder er der taget initiativer.
Der er fjernet en masse administrativt bøvl, ved at foreninger er blevet fritaget for moms, og de foreninger, der har en større omsætning, kan nøjes med én gang at søge om momsfritagelse. Pølsecirkulæret er også blevet fjernet.
Det var det, der gik ud på, at alle frivillige, der ville servere pølser ved specielle lejligheder, skulle på et 8-timers hygiejnekursus forinden.
Det er et eksempel på, hvordan man kan ødelægge lysten og muligheden for at gøre en frivillig indsats.
Derfor er der ved eventuelle nye initiativer, lovforslag eller andet brug for, at vi har øje for, hvordan det indvirker på frivillighedsområdet.
I Venstre er vi åbne over for, at der videreudvikles på det frivillige område.
Der må gerne prøves nyt.
Dels sker der ændringer i behov for og efterspørgsel efter den frivillige hjælp, dels er det positivt, hvis flere kan motiveres og engageres i det frivillige arbejde.
Jeg ser f.eks. gerne, at der arbejdes videre med de såkaldte partnerskabsaftaler, hvor f.eks. en kommune og en social frivillig organisation samarbejder om nogle konkrete opgaver og nøje får afklaret, hvordan og hvorledes det skal foregå.
Jeg finder også, at udviklingen med flere frivillige på sundhedsområdet er positiv og viser, hvordan man med klare aftaler og rammer for samarbejdet kan opnå et flot løft for patienterne.
Den seneste rapport om § 115-midlerne viser generelt et positivt billede.
Der er sket en udvidelse af det frivillige sociale arbejde, og 97 pct. af bloktilskuddet går til de frivillige.
Der er naturligvis forskel på, hvordan billedet tegner sig i kommunerne.
Nogle steder er samspillet mellem det frivillige og det offentlige bedre end andre steder.
Halvdelen af kommunerne har frivillighedsråd, og nogle nøjes med en fast kontaktperson.
Der er desværre færre kommuner, der har en frivillighedspolitik end tidligere.
Jeg kan kun opfordre kommunerne til at være meget opmærksomme på at understøtte initiativer på det frivillige område, for forholdsvis få midler kan der ofte ses et stort udbytte.
Jeg skal måske oplyse fru Line Barfod om, at i forhold til diskussionen om portostøtten er der jo en pulje hos kulturministeren på 30 mio. kr., hvor lige netop de frivillige foreninger kan søge om midler til at få dækket portostøtten. Så der er jo netop taget et særligt hensyn til det her område, og der skal jeg kun takke fru Line Barfod for, at vi så også fik det fremhævet i forbindelse med debatten her i dag.
Jeg synes, at mulighederne for at være frivillig er ret vidtgående i dag, og at man, både når man er på dagpenge eller er på efterløn, faktisk kan deltage i ret meget.
Men der er stadig væk en debat omkring reglerne for efterløn, hvor den pjece, der blev udgivet, skal evalueres her i foråret, og der vil vi prøve at se på, om der stadig væk er nogle bindinger eller nogle uhensigtsmæssigheder, og så se på, om reglerne eventuelt skal ændres. Jeg synes, at man skal afvente den evaluering, der finder sted i foråret.